Nu vreau să se panicheze lumea că o să interzicem TikTok-ul. Noile reguli se aplică tuturor și nu favorizează pe cineva anume, a explicat ministrul Digitalizării Bogdan Ivan.
Ministrul Cercetării, Inovării şi Digitalizării, a declarat marți, pentru B1 TV, că e o chestiune de săptămâni până când va exista o reglementare clară a rețelelor sociale. Normele se vor aplica pentru toate rețelele sociale.
"Avem două paliere. Palierul tehnic, care în urma unei analize făcute de ministerul nostru cu autoritățile statului în materie de securitate cibernetică, am venit cu o recomandare clară din partea Consiliului Operativ pentru Securitate Cibernetică, prin care tot ce înseamnă dispozitiv de serviciu din administrația publică din România se recomandă ferm să nu fie instalată această aplicație.
Al doilea aspect, care ține mai mult de marketingul politic, e reglementat foarte clar de AI Act, care a fost adoptat de Parlamentul European, de Strategia României pentru inteligența artificială, pe care urmează să o adoptăm în Guvern și care e în dezbatere publică de mai bine de șase luni, și de Digital Service Act, o directivă la nivel european care e transpusă automat în legislația din România și pentru care încă din decembrie am creat mecanismul de aplicare într-o formă în care tot ce înseamnă conținut care incită la ură și ură împotriva statului, care vine și încalcă regulile democratice sau care e creat de AI și nu respectă condițiile de utilizare ale platformelor – că vorbim de un standard – acest lucru e filtrat mult mai sever și automat ajunge să fie mai greu de încălcat.
Am creat și un mecanism care va fi implementat în maxim două trei săptămâni, prin care tot ce înseamnă astfel de conținut care e raportat să poată fi scos în cel mult 60 de minute", a declarat Bogdan Ivan.
Despre amenzi
"Acest lucru e aplicabil tuturor rețelelor de socializare și când se constată că nu au fost respectate aceste standarde, se poate ajunge la amenzi usturătoare de până la 7% din cifra globală de afaceri".
Cum se va face acest control
"Sunt filtre tehnice și atunci când folosești un anumit tipar verbal, anumite cuvinte, folosești anumit profil comportamental, automat filtrele vor împiedica încărcarea acelui clip video, de exemplu. Indiferent de partid sau dacă e un om politic sau nu. Vorbim de un standard unitar care nu favorizează pe cineva".